होली के अवसर पर शामली कलेक्ट्रेट में आयोजित की गई जिला शांति समिति की बैठक - RASHTRIYA JUNG TIMES
होली के अवसर पर शामली कलेक्ट्रेट में आयोजित की गई जिला शांति समिति की बैठक
शामली। होली को शांति और सौहार्दपूर्ण वातावरण में मनाये जाने के उद्देश्य से कलेक्ट्रेट सभागार में जिला शांति समिति की बैठक जिलाधिकारी जसजीत कौर एवं पुलिस अधीक्षक विनीत जायसवाल की अध्यक्षता में हुई। इसमें जिलाधिकारी ने सख्त निर्देश देते हुए कहा कि त्योहार के अवसर पर कोई भी अप्रिय घटना न हो पाये। उन्होंने कहा कि होली का त्यौहार खुशी का त्यौहार है। त्योहार को खुशी खुशी मनाएं। उन्होंने नगरपालिका के अधिशासी अधिकारी से कहा कि साफ-सफाई करा लें। साथ ही सम्बंधित ग्रामीण क्षेत्र में भी साफ सफाई कराना सुनिश्चित करेंगे।
जनपद में शांति बनाये रखना हम सभी की जिम्मेदारी है, इसमें सभी का सहयोग अपेक्षित है। जिलाधिकारी ने कहा कि जिम्मेदार लोग अपने मोहल्ले में भी बैठक कर लें। उन्होंने कहा कि होली के दिन यदि किसी के ऊपर गलती से रंग चला जाय तो वह बुरा न मानते हुए आपस में मिल-जुलकर शांति एवं सौहार्द से त्योहार मनाये।
पुलिस अधीक्षक विनीत जायसवाल ने कहा कि पुलिस प्रशासन पूर्णरूप से सतर्क है अफवाह फैलाने वाले लोगों तथा कानून एवं शांति व्यवस्था भंग करने वालों के विरुद्ध कार्रवाई की जाएगी।अगर कोई व्यक्ति सोशल मीडिया अथवा अन्य प्रकार से लोगों को भड़काने का प्रयास करता है तो उसके खिलाफ सख्त कार्रवाई की जायेगी।उन्होंने कहा कि सोशल मीडिया पर अफवाह फैलाने वाले मैसेज को फॉरवर्ड ना करें उसकी तत्काल सूचना पुलिस को दें। उन्होंने कहा कि अराजक तत्वों पर लगातार निगरानी रखी जा रही है।
उन्होंने कहा कि किसी ने भी होली में रंग में भंग करने की कोशिश की तो उसके खिलाफ कड़ी कार्रवाई की जाएगी। उन्होंने कहा कि पर्व के मद्देनजर शरारती तत्व पर विशेष नजर रखी जाएगी। उन्होंने कहा कि होली के दिन छोटी-छोटी घटना हो जाती है उन्हें आपसी सौहार्द से निपटये और पुलिस को भी सूचना दें। उन्होंने होली पर्व की बधाई देते हुए कहा कि होली का पर्व आपसी सौहार्द का पर्व है। उन्होंने लोगों से अपील की है कि पर्व को शांतिपूर्ण माहौल और भाईचारे से मनाएं।
इस अवसर पर मुख्य विकास अधिकारी शंभू नाथ तिवारी, अपर जिलाधिकारी अरविंद कुमार सिंह, अपर पुलिस अधीक्षक राजेश कुमार श्रीवास्तव, उप जिलाधिकारी कैराना मणि अरोड़ा, उप जिला अधिकारी ऊन उद्भव त्रिपाठी, मुख्य चिकित्सा अधिकारी संजय भटनागर, चेयरमैन अब्दुल गफ्फार जलालाबाद, चेयरमैन इंतजार अजीज थाना भवन, चेयरमैन वाजिद हसन कांधला, ईश्वर दयाल कंसल, तरुण अग्रवाल, कुलदीप पवार, समस्त जिला स्तरीय अधिकारी व संभ्रांत व्यक्ति आदि उपस्थित रहे।